Lehtikuva/Markku Ulander

Suomen perustuloverkosto vaatii asiaan sitoutumista hallitusohjelmassa.

Suomen perustuloverkoston mielestä eduskuntavaalit olivat myös perustulovaalit. Vaalien voittajia olivat perustuloa kannattavat keskusta ja vihreät. Perustuloa kannattava vasemmistoliitto säilytti asemansa keskisuurena puolueena kahden paikan menetyksestä huolimatta.

Perustulon kannattajia löytyy kaikista eduskuntapuolueista. BIEN Finland – Suomen perustuloverkosto ry selvitti uuteen eduskuntaan valittujen kansanedustajien suhtautumista perustuloon Ylen vaalikoneen vastauksista. Tulos oli, että perustuloa kannattaa 105 kansanedustajaa. Täysin sen kannalla on 30 ja jokseenkin 75 edustajaa.

Vain 18 uutta kansanedustajaa oli täysin eri mieltä perustulosta ja kuusi ei vastannut kysymykseen.

Vihreiden koko eduskuntaryhmä on täysin perustulon kannalla. Keskustan eduskuntaryhmän selkeä enemmistö eli 40 edustajaa suhtautuu asiaan myönteisesti ja yksikään ei tyrmää sitä täysin.

Vasemmistoliiton edustajista kahdeksan on täysin samaa mieltä väitteestä ”Suomessa on siirryttävä perustuloon joka korvaisi nykyisen sosiaaliturvan vähimmäistason” ja loput neljä jokseenkin samaa mieltä. Perussuomalaisista 22 edustajaa oli väitteen kanssa jokseenkin tai täysin samaa mieltä.

ILMOITUS

Kansakin kannattaa



Suomen kansalaisten keskuudessa perustulon kannatus on tätäkin suurempaa, kuten ajatuspaja e2:n tammikuussa tilaaman tutkimuksen tulokset osoittavat.

– Tilanteessa jossa sekä eduskunta että suurin osa suomalaisista kannattaa perustuloa, on asiaa todella syytä lähteä edistämään tulevalla hallituskaudella, toteaa Suomen perustuloverkoston puheenjohtaja Otto Lehto.

Hallitustunnusteluita vetävä keskustan puheenjohtaja Juha Sipilä on aiemmin puhunut perustulokokeilun järjestämisestä ja esitti nyt työllisyyden aktiivisen edistämisen yhdeksi kolmesta hallitustunnustelujen tärkeimmistä kysymyksistä. Perustulolla voisi verkoston mielestä olla hyvin merkittävä rooli nykyisten työllistymisen esteiden, kuten kannustinloukkujen, purkamisessa.